**Nolikums “Par Rīgas Tehniskās universitātes budžeta vietu** **piešķiršanu sportistiem”**

*Pieņemts saskaņā ar Augstskolu likuma 15. panta pirmo daļu*

1. Rīgas Tehniskās universitātes, turpmāk – RTU, budžeta vietu piešķiršanas sportistiem nolikums, turpmāk – nolikums, nosaka kārtību, kādā iesniedzami, vērtējami kandidātu (sportistu) pieteikumi un piešķiramas budžeta vietas sportistiem.
2. RTU budžeta vietas piešķiršanas mērķis ir veicināt vispusīgu personas attīstību – fizisko izaugsmi, sociālo iemaņu attīstīšanu, spēju darboties komandā, tiekšanos pēc panākumiem un augstu mērķu sasniegšanu, finansiāli atbalstot labākos Latvijas sportistus studijām RTU bakalaura, maģistra un pirmā līmeņa augstākās profesionālās izglītības programmās (izņemot Arhitektūras un pilsētplānošanas fakultātē studējošos).
3. Kopumā RTU ir 100 budžeta vietas, kas tiek finansētas no RTU centrālajiem līdzekļiem un kas tiek piešķirtas konkursa kārtībā atbilstoši vērtēšanas rezultātiem sportistiem, kuri ieguvuši lielāko punktu skaitu. RTU Senāts ikgadēji lemj par kvotām katrai uzņemšanai. Uz RTU budžeta vietu var kandidēt personas, kuras atbilst turpmāk minētajiem nosacījumiem:
   1. vismaz 5 gadus konkrēta komandu sporta veida spēlētājs.
   2. Latvijas izlases kandidāts vai Latvijas izlases dalībnieks individuālajos sporta veidos.
   3. vidējā gala atzīme ne zemāka par 7,0 iepriekšējā izglītības līmenī.
   4. aktīva iesaistīšanās atbilstošo sporta federāciju rīkotajās aktivitātēs.
4. Lai pieteiktos studijām un kandidētu uz RTU budžeta vietu, jāiesniedz aizpildīts iesniegums un šā nolikuma 9. punktā norādītie dokumenti.
5. Pēc visu dokumentu saņemšanas kandidāts tiks uzaicināts uz pārrunām.
6. Pārrunas un vērtēšanu organizē un lēmumu pieņem RTU rektora apstiprināta komisija.
7. Kandidātu vērtēšana notiek pēc 2 (diviem) kritērijiem:

7.1. Iepriekšējā izglītības līmeņa sekmju vērtējums.

Vidējās izglītības iestādes beigušajiem tiek ņemtas vērā gala atzīmes vidējās izglītības dokumentā (matemātikā - algebrā un ģeometrijā, fizikā, ķīmijā, dabas zinībās, svešvalodā).

12. klases skolēniem tiek ņemtas vērā atzīmes 11. klases liecībās un 12. klases pirmā semestra liecībā (matemātikā - algebrā un ģeometrijā, fizikā, ķīmijā, dabas zinībās, svešvalodā).

Matemātikas zināšanu vērtējums tiek reizināts ar svara koeficientu 0,3 un augstākais no fizikas vai ķīmijas vērtējumiem, vai dabas zinību zināšanu vērtējums, vai svešvaloda, kas tiek reizināta ar 0,79 un pēc tam tiek reizināts ar svara koeficientu 0,3.

Augstākās izglītības programmas beigušajiem ar svara koeficientu 0,6 tiek ņemtas vērā visas diploma pielikumā iekļautās atzīmes.

Kandidātam tiek aprēķināts vidējais atzīmju vērtējums, tas tiek dalīts ar augstāko iespējamo vērtējumu un reizināts ar 100.

7.2. Pārrunu vērtējums.

Pārrunas ir strukturēta intervija latviešu valodā, piedaloties RTU pārstāvjiem un, ja nepieciešams, tad attiecīgo sporta veidu pārstāvjiem. Vērtēšanu veic RTU rektora apstiprināta komisija. Pārrunu vērtējums sastāv no divām daļām:

7.2.1. Kandidāta motivācija un spēja apgūt RTU izvēlēto studiju programmu. Vērtējums skalā no 0 līdz 100 tiek reizināts ar svara koeficientu 0,2.

7.2.2. Kandidāta aktivitāte attiecīgā sporta veida rīkotajās aktivitātēs, disciplīnās un „Godīgas spēles” ievērošana organizētajās spēlēs, nometnēs u.tml. Vērtējums skalā no 0 līdz 100 tiek reizināts ar svara koeficientu 0,2.

1. Lai sarindotu kandidātus rangu tabulā, 7.1. un 7.2. punktā minētajos kritērijos iegūtie vērtējumi tiek summēti.

9. Kandidātam kopā ar iesniegumu jāiesniedz šādi dokumenti:

9.1. motivācijas vēstule;

9.2. pases kopija, kurā redzams atvērums ar personas kodu;

9.3. iepriekšējā izglītības līmeņa sekmes apliecinoši dokumenti:

- vidējās izglītības iestādes beigušajiem – diploma vai atestāta par vidējo izglītību kopija un sekmju izraksts, kā arī centralizēto eksāmenu sertifikātu kopijas (oriģināli jāuzrāda iesniedzot dokumentus);

- pašreizējiem 12. klases skolēniem - 11. klases liecība un 12. klases pirmā mācību semestra liecība (oriģināli jāuzrāda iesniedzot dokumentus);

- augstākās izglītības programmu absolventiem - 1. līmeņa augstākās profesionālās izglītības diploms un diploma pielikums vai bakalaura diploms un diploma pielikums (oriģināli jāuzrāda iesniedzot dokumentus).

10. Lai RTU budžeta vieta tiktu saglabāta, studentam:

10.1.Visi studiju plānā paredzētie pārbaudījumi ir jānokārto paredzētajos termiņos.

10.2. Studiju vidējai svērtajai atzīmei katra akadēmiskā gada (vai semestra) beigās jābūt vismaz 6,5.

10.3. Obligāts treniņu apmeklējums RTU komandu sporta veidos.

10.4. Reizi gadā izziņu iesniegšana no federācijas kā apliecinājums par to, ka students ir izlases kandidāts vai izlases dalībnieks individuālajos sporta veidos.

10.5. Jāpiedalās visās sacensībās, kurās startē RTU (pēc RTU Sporta kluba pieprasījuma).

10.6. Jāpiedalās pasākumos un sacensībās, kuras rīko RTU (pēc RTU Sporta kluba pieprasījuma).